Es-mil-e-ua-net-III-WEB	En desvelhar-se a londeman, arribèc enquiath limit deth terror en veder-se enrodat per vint gardes deth walí que li dideren: “Lheua-te de seguit e vie damb nosati.” E se lo heren a vier, barrèren e sagerèren es pòrtes, e lo meteren entre es mans deth walí, que li didec: “Me n’è sabut dera tua istòria, des assassinats qu’as cometut e deth panatòri qu’anaues a hèr.” Alavetz eth mèn frair exclamèc: “Ò walí, da-me eth senhau dera seguretat e te condarè tot çò que s’a passat.” E eth walí alavetz li dèc un vel, simbèu dera seguretat, e El-Aschar li condèc tota era istòria deth principi enquiath finau.